KOMMISSIONENS BESLUTNING
af 25. april 2005
om ændring af beslutning 2001/657/EF med henblik på at udvide undtagelsen til også at omfatte saltede torskefileter og hele saltede torsk
(meddelt under nummer K(2005) 1256)
(2005/335/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets afgørelse 2001/822/EF af 27. november 2001 om de oversøiske landes og territoriers associering med Det Europæiske Fællesskab (»associeringsafgørelse«) (1), særlig artikel 37, stk. 9, litra c), i bilag III hertil, og
ud fra følgende betragtninger:
(1)
Ved beslutning 2001/657/EF (2),blev Saint Pierre og Miquelon indrømmet en undtagelse fra definitionen af begrebet »varer med oprindelsesstatus« med henblik på at tage hensyn til dets særlige situation med hensyn til frosne fileter af torsk, rødfisk, rødspætte og hellefisk henhørende under KN-kode 0304 20.
(2)
Den 20. januar 2005 anmodede den franske regering om en ændring af beslutning 2001/657/EF med henblik på at få udvidet den undtagelse, der var blevet indrømmet med hensyn til frosne torskefileter under KN-kode ex 0304 20, til også at omfatte saltede torskefileter under KN-kode ex 0305 30 og hele saltede torsk under KN-kode 0305 62.
(3)
Den franske regering bygger sin anmodning på, at en lokal industri har justeret salgsstrategien for det europæiske marked.
(4)
Den undtagelse, der anmodes om, er berettiget i medfør af de relevante bestemmelser i artikel 37, stk. 1, i bilag III til Rådets afgørelse 2001/822/EF, da det er altafgørende at bevare en fiskeforarbejdende industri og de tilhørende arbejdspladser.
(5)
Den ændring, der anmodes om, ændrer hverken ved den overordnede årlige tilladte mængde eller ved undtagelsens varighed, og den vil derfor ikke påføre erhvervsgrenen i Fællesskabet alvorlig skade.
(6)
Beslutning 2001/657/EF bør derfor ændres i overensstemmelse hermed.
(7)
Foranstaltningerne i denne beslutning er i overensstemmelse med udtalelse fra Toldkodeksudvalget -
VEDTAGET FØLGENDE BESLUTNING:
Artikel 1
Bilaget til beslutning 2001/657/EF ændres som angivet i bilaget til nærværende beslutning.
Artikel 2
Denne beslutning anvendes fra den 1. maj 2005.
Artikel 3
Denne beslutning er rettet til medlemsstaterne.
Udfærdiget i Bruxelles, den 25. april 2005.